Aapo Laakso: Persujen viestintä on kamalaa.

Miekkailu Rion olympialaisissa alkaa ensimmäisten lajien joukossa tällä viikolla. Tämä ei kuitenkaan ole johdanto floretin viuhutuksen ja kalvankalistelun saloihin, vaan tarina ja oppitunti sanan säilän heiluttamisesta.

En garde.

Etês-vous prêts?

Allez!

Heinäkuussa on jälleen toistunut jo lähes kesäperinteeksi muodostunut perussuomalainen rituaali, jossa perussuomalaiset poliitikot täräyttävät kesähorrostavien toimittajien riemuksi eetterin täyteen umpirasistista öyhötystä. Tällä kertaa estradille kyseenalaisia yleistyksiä esittämään nousivat kestosuosikit Sebastian Tynkkynen ja Teuvo Hakkarainen, jotka vaativat islaminuskoisten ajamista ulos maasta.

Coup de taille.

Tässä vaiheessa ottelua lienee syytä selventää, että kokonaisen uskontokunnan leimaaminen terroristikandidaateiksi on höyrypesun kestävää rasismia, ei maahanmuuttopolitiikan kritisointia.

Keskustan Antti Kaikkonen teki suoraselkäisesti vaatiessaan loppua tällaiselle kirjoittelulle. Perässä seurasi kokoomuksen Ben Zyskowicz.

Double riposte.

Vaan mitä vielä. Ex-kehonrakentaja, yleisjulkkis ja perussuomalaisten eduskuntaryhmän varapuheenjohtaja Kike Elomaa keksi nimitellä Kaikkosen reaktiota herkkähipiäiseksi. Samalla Elomaa toi julki sen, ettei oikeastaan edes ymmärrä, mistä Kaikkonen pillastui.

Contre-riposte, yhtä kaikki.

Sitten iskujen vaihto yltyi.

Changement de rythme'sta vastasi Iltalehden politiikan toimittaja Tommi Parkkonen Twitterissä:

“Persut ovat analfabeetteja imbesillejä, jotka sikiävät sekkujensa kanssa. #eipidäollaherkkähipiäinen “, sanaili Parkkonen.

Prise de fer, vastustajan miekan nappaaminen hallintaan.

Vaan ei huomannut perussuomalaisten puoluelehti Suomen Uutiset, että nyt heitä vastaan käytiin omin asein.

“Analyysia Alma Medialta: Persut ovat kehitysvammaisia, jotka sikiävät serkkujensa kanssa”, otsikoi ilmeisen herkkähipiäisesti päätoimittaja Matias Turkkila lehden uutisosastolla.

Perussuomalaiset ovat toistuvat elämöineet median ajojahdista ja muun muassa siitä, että yksittäisten edustajien mielipiteitä yleistetään koko puolueen mielipiteeksi. Nyt Turkkila syyllistyi tähän itse. Puoluetta ja mediaa ei pitäisi edes verrata keskenään, mutta on turvallista sanoa, että tunnetusti rääväsuinen Parkkonen ei puhu Twitterissä työnantajansa suulla.

Marcher-flèche, ryntäys ja lyönti. Säilämiekkailussa sääntöjenvastainen liike.

Virhe oli sen verran karkea, että pakinana Turkkilan teksti olisi se mennyt täydestä.

Seconde intention oli tarkoitettu tai ei, mutta nyt Parkkoselle avautui paikka lopetuslyönnille.

Vastineoikeuden myötä Parkkonen sai tykitellä Suomen Uutisten sivuille sellaisen sarjan sivalluksia, että Turkkilalla punoittaa paikat vielä kauan.

Nimittelyn tarkoitukseksi hän kertoi halun kokeilla, miten perussuomalaiset sietävät itse alatyylistä arvostelua.

"Twiittini kieliasu ei eronnut millään tavalla siitä, miten monet persut kirjoittavat maahanmuuttajista, homoseksuaaleista, vasemmistolaisista, polkupyöräilijöistä tai vaikkapa meistä stadilaisista."

Arrêt à bon temps, kyykkyväistö ja touché.

Tai pikemminkin retorinen Mordhau, keskiajan saksalaisesta miekkailuperinteestä tuttu nuijalyönti päähän miekan kahvaosalla.